ፈጣን ልማት ተጠናክሮ እንዲቀጥል ብአዴን የመሪነት ሚናውን  ይወጣል..የድርጅቱ ቀመንበር
 ህዝቡ እያነሳቸው ላሉ ጥያቄዎች ፈጣን ምላሽ በመስጠት ፈጣን ልማትና ዕድገት ግለቱን እንደጠበቀ ተጠናክሮ እንዲቀጥል ብአዴን የመሪነት ሚናውን በብቃት እንደሚወጣ የድርጅቱ ሊቀመንበር አቶ ደመቀ መኮንን አስታወቁ።የኢፌዴሪ ምክትል ጠቅላይ ሚንስትርና  የብአዴን  ሊቀመንበር አቶ ደመቀ መኮንን ትናንት በባህርዳር ከተማ በሰጡት መግለጫ እንዳስታወቁት፤ በብአዴን አመራር በክልሉ ባለፉት ዓመታት በተከናወኑ ዘርፈ ብዙ የልማት ሥራዎች ክልሉ ይታወቅበት ከነበረው ድህነትና ኋላቀርነት በማላቀቅ ወደ ተሻለ የእድገት ከፍታ እንዲወጣና ህዝቡም ከልማቱ ተጠቃሚ እንዲሆን ማድረግ ተችሏል ።በክልሉ አንዳንድ አካባቢዎች በህገ ወጥ መንገድ በተካሄዱ ሰልፎች የሰው ህይወት ጠፍቷል፤ ንብረት መድሟል፤ ያሉት አቶ ደመቀ፣ ይህ ደግሞ የሰላም ወዳዱ የአማራ ክልል ህዝብ መገለጫ ባህሪ አይደለም ብለዋል።የአማራ ክልል ህዝብ የዲሞክራሲ ሥርዓት ግንባታው አሁን ከደረሰበት ደረጃ እንዲደርስ በትጥቅ ትግል ሳይቀር ታላቅ መስዋዕት የከፈለ ባለ ታሪክ ህዝብ መሆኑንም ገልፀዋል።ህዝቡ በተደራጀ አግባብ እያነሳቸው የሚገኙ የልማትና የመልካም አስተዳደር ችግሮችን ደረጃ በደረጃ ለማቃለል ብአዴን ከመቸውም ጊዜ በተሻለ ሁኔታ ብርቱ ጥረት እያደረገ መሆኑን ገልጸዋል።ህዝብና መንግሥት  ተቀራርበውና ተባብረው  በመስራት የልማትና የመልካም አስተዳደር ችግሮችን ለማቃለል እያደረጉት ያለውን ጥረት በበለጠ አጠናክረው እንደሚቀጥሉም አቶ ደመቀ አስታውቀዋል።በክልሉ አንዳንድ አከባቢዎች ሰሞኑን የተካሄዱ ህገ-ወጥ ሰልፎች ተቀባይነት የሌላቸውና ፀረ-ሰላምና ፀረ-ልማት ተልዕኮ ባነገቡ አካላት ግፊት የተፈጸሙ መሆናቸውን  ህዝቡ ተገንዝቦ የአካባቢውን ሰላም ለመጠበቅ  ነቅቶ መንቀሳቀስ እንዳለበት አስገንዝበዋል።በተለይ መሰረተ-ቢስ ወሬዎችን በመንዛት ክልላዊና ሀገራዊ አጀንዳዎችን በማንሳት የህዝቡን ሰላም ለማወክና  ልማቱን ለማደናቀፍ አልመው የሚንቀሳቀሱ  ፀረ-ሰላምና  ፀረ-ልማት ኃይሎችን ህዝቡ በፅናት እንዲታገላቸውም አሳስበዋል።ሁከትና ብጥብጥ ለአማራ ክልል ህዝብ የሚጠቅም ሳይሆን በውስን የሕዝብ ሀብት የተገነቡ  የመሰረተ ልማት አውታሮችን የሚያፈራርስና የሚያወድም እኩይ ተግባር መሆኑን አስረድተዋል ።በአማራ ክልል አንዳንድ አካባቢዎች በተከሰተው ግጭት ሳቢያ በጠፋው የሰው ህይወትና በወደመው ንብረት ብአዴን አዝኗል።ህዝብ ለመንግሥት የሚያቀርባቸው ጥያቄዎች በተደራጀ አግባብ ህግንና ስርዓትን መሰረት አድርጎ መሆን እንዳለበት ጠቁመው፣ የመልካም አስተዳደር ችግሮችን ለመፍታት ሕዝባዊ ውይይቶች በየደረጃው እየተካሄዱ  መሆናቸውን አስታውቀዋል።መንግሥትም በሀገሪቱ የተጀመረው የሰላም፣ የልማትና የዲሞክራሲ ሥርዓትን የማጠናከርና የህግ የበላይነትን የማረጋገጥ  ሥራውን ከህዝብ ጋር ሆኖ አጠናከሮ ይቀጥላል ብለዋል።ብአዴን የካበተ የመምራት ልምድና ብቃት ያለው፣ በህግና ሥርዓት የሚመራ፣ የአጭር፣ የመካከለኛና የረጅም ጊዜ ዕቅድና መርሃ ግብሮችን ነድፎ የሚተገብር፣ የሕዝቡን ሁለንተናዊ ጥቅም የሚያስቀድምና የድርጅት መርህን ተከትሎ እየሰራ ያለ ጠንካራ ድርጅት ነውም ብለዋል።ብአዴን በየወቅቱ ለሚነሱ ጉዳዮች የበሰለና የነጠረ የውስጥ ድርጅት ትግል እያካሄደ፣ የተለያዩ ሃሳቦች በነጻነት እንዲንሸራሸሩ እያደረገ ወደ አንድ ወሳኝ ድምዳሜ የሚደርስ በበሳል ዲሲፕሊን የሚመራ የሕዝብ ድርጀት ነው።በመሆኑም  በክልሉ አንዳንድ አካባቢዎች ሰሞኑን በተከሰተው ሁከትና ግርግር ማዕከላዊ ኮሚቴው ተከፋፍሏል የሚባለው ወሬ ከእውነት የራቀ መሆኑን አቶ ደመቀ ተናግረዋል።እንደዚህ አይነት መሰረተ-ቢስ ወሬዎች ለድርጅቱ አዲስ እንዳልሆኑና የነበሩ፣ ያሉ፣ ወደ ፊትም ሊነሱ እንደሚችሉ ጠቁመው፣ እውነታው ግን ሁሉም ጉዳይ በህግና በሥርዓት ብቻ የሚከናወን መሆኑን አረጋግጠዋል።ብአዴን በየጊዜው ከድክመቱ ለመማርና ጉድለቱን ለማረም የተዘጋጀ ድርጅት መሆኑን አቶ ደመቀ ገልጸው፣ ህዝቡ ችግሮች ሲያጋጥሙት በውይይትና በመመካከር መፍትሄ ማበጀት እንደሚገባም አስገንዝበዋል፡፡